**Hanna Reitsch** (født 29. mars 1912, død 24. august 1979) var en tysk testpilot som nøt stor anerkjennelse i det tyske naziregimet som Adolf Hitlers personlige pilot. Hun satte mer en 40 verdensrekorder med seilfly og motorfly, og regnes som verdens første kvinnelige helikopterpilot. Blant flyene hun testfløy, var Focke-Wulf Fw 61, Messerschmitt Me 262 og Messerschmitt Me 163. 

Et Fieseler Fi 156 *Storch* tilsvarende det Reitsch landet med i Tiergarten ved Brandenburger Tor sammen med Robert Ritter von Greim under slaget om Berlin på vei til Førerbunkeren.

Oppvekst
--------

Hanna Reitsch var den mellomste av tre barn av foreldrene Willy og Emy Reitsch. Faren var øyelege i byen Hirschberg som i dag er den polske byen Jelenia Góra i Schlesien. Ved avslutningen av første verdenskrig måtte familien flytte, ettersom området da ble polsk. Som ung drømte Hanna Reitsch om å lære å fly og besøkte ofte seilflyplassen i Grunau, dagens Jeżów Sudecki. Her ble hun i begynnelsen av 1930-årene kjent med blant andre den jevnaldrende Wernher von Braun, som hun var venn med livet ut. Hun avla *Abitur* i 1931, og året etter begynte hun å studere medisin i Berlin og Kiel.

Testpilot
---------

Hun ble imidlertid en del av flymiljøet i Berlin, og arbeidet fra 1934 som testpilot for *Deutsche Forschungsanstalt für Segelflug* («tysk forskningsanstalt for seilfly») i Darmstadt. Som første kvinne i verden ble hun flykaptein i 1937, og samme høst ble hun testpilot for *Luftwaffe* (*Flugerprobungsstelle der Luftwaffe*) i Rechlin, nord for Berlin. Her testet hun ut stupbombere (Stuka), bombefly og jagerfly.

Forhold til nasjonalsosialismen
-------------------------------

Reitsch var tiltrukket av nasjonalsosialismens vektlegging av det tysk-nasjonale, som var vanlige strømninger i Schlesien og andre steder som følte trykket fra omgivelsene etter tapet i første verdenskrig og ønsket om en revisjon av Versaillestraktatens strenge krav. Disse førte til en revansjstemning i enkelte tyske miljøer. I tillegg delte Reitsch begeistringen for Hitler som person og den rolle han tok på seg som Tysklands «frelser». Denne beundringen for Hitler som person varte krigen ut.

Hennes oppfatning av nazismen kan beskrives som «naiv», selv om hun foreslo en ordning med «selvmordspiloter» i 1944, et forslag Hitler avviste, mens Joseph Goebbels noterte i dagboken at Hanna Reitsch hadde «mistet nervene under påkjenningene» («*Hanna Reitsch, die auch unter der Wucht der Ereignisse völlig die Nerven verloren hat*»). Allikevel var ikke Reitsch noen typisk nasjonalsosialist i ideologisk forstand, hun var mer opptatt av mer diffuse begreper som «troskap» og «fedrelandskjærlighet». Hun var aldri medlem av NSDAP eller andre nazistiske organisasjoner. Hun tok heller ikke imot et æresmedlemskap i *Bund Deutscher Mädel*. 

I et intervju på 1970-tallet hevdet hun å ha tatt opp rasepolitikken med Hermann Göring: «*Hva er det jeg hører, at Tyskland tar livet av jøder?*» Ifølge henne svarte han sint: «*En helt forferdelig løgn som den britiske og amerikanske pressen har funnet på. Den vil bli brukt som et reip til å henge oss med en dag, om vi taper krigen.*»

Som en selvstendig og banebrytende kvinne reagerte hun på den rollen kvinner fikk i nazi-regimet, og hennes avvisning av *Bund Deutscher Mädel* kan sees på denne bakgrunnen. Siden hun var kvinne, var det aldri aktuelt å gi henne medlemskap i *Nationalsozialistisches Flieger-Korps*. Samtidig arbeidet hun for regimet som viktig propagandaskikkelse, og reiste på turné på østfronten i 1943 for å styrke kampmoralen. Selv så hun på sin innsats som en innsats for «fedrelandet» og ikke for den nasjonalsosialistiske ideologi.

Med filmregissøren Karl Ritter i 1968.

Slaget om Berlin
----------------

Under slaget om Berlin ble hun bedt om å fly sin kjæreste, generaloberst Robert *Ritter* von Greim fra München og inn i det beleirede Berlin for å møte Adolf Hitler. Meningen var at Reitsch skulle fly von Greim inn fra Gatow flyplass med et helikopter direkte til bunkeren under Rikskanseliet. Den røde armé var på dette tidspunktet allerede i bysentret da Reitsch og Greim ankom 26. april. Noe helikopter var imidlertid ikke lenger tilgjengelig og de fløy inn i en Fieseler Fi 156 *Storch*. Siden von Greim hadde erfaring med stridsflyving ble det han som førte flyet med Reitsch som passager bak. Von Greim ble skadet i beinet da sovjetiske soldater beskjøt flyet over Grunewald og han ble ute av stand til å føre flyet. Uten kontroller i baksetet strekker Reitsch seg over von Greim og klarer å lande på Charlottenburger Chaussee like ved Brandenburger Tor uten siderorskontroll. Flyet ble imidlertid sterkt skadet. 
De klarte å ta seg fram til Hitlers bunker under Rikskanselliet og Hitler forfremmet von Greim til Generalfeldmarschall og Hermann Görings etterfølger som sjef for Luftwaffe. På Hitlers ordre flyktet hun og von Greim fra Berlin om kvelden 28. april ved å ta av med et Arado Ar 96 skolefly rett foran øynene på de sovjetiske soldatene.

Utmerkelser
-----------

Hun ble tildelt Jernkorset av 1939, 2. klasse 28. mars 1941, og som eneste kvinne fikk hun Jernkorset av 1939 1. klasse 5. november 1942. Hun var også den eneste kvinne som mottok Pilot- og observatørmerket med diamanter.

Hanna Reitsch' gravsted i Salzburg.

Etter krigen
------------

Etter krigen satt hun 18 måneder i amerikansk krigsfangenskap og bosatte seg i Frankfurt am Main. Hun fortsatte sin flyverkarriere, og vendte tilbake til sitt utgangspunkt med seilfly. 

I 1951 utga hun selvbiografien *Fliegen, mein Leben* («Flyging, mitt liv»). Reitsch døde av hjerteinfarkt i en alder av 67 år. 

Hun er gravlagt i Salzburg (*Kommunalfriedhof der Stadt Salzburg*).

Referanser
----------

1. ↑   Encyclopædia Britannica Online, Encyclopædia Britannica Online-ID biography/Hanna-Reitsch, besøkt 9. oktober 2017[Hentet fra Wikidata]
2. 1 2   Munzinger Personen, Munzinger IBA 00000000571, besøkt 9. oktober 2017[Hentet fra Wikidata]
3. 1 2   Salzburgwiki, Salzburgwiki ID 13632[Hentet fra Wikidata]
4. 1 2   Frankfurter Personenlexikon, Frankfurter-Personenlexikon-ID 877[Hentet fra Wikidata]
5. ↑   Gemeinsame Normdatei, besøkt 10. desember 2014[Hentet fra Wikidata]
6. ↑   Autorités BnF, BNF-ID 109771333[Hentet fra Wikidata]
7. ↑   Nuremberg Trials Project, nuremberg.law.harvard.edu[Hentet fra Wikidata]
8. ↑  *Store norske leksikon* (2005-07): «Hanna Reitsch» i *Store norske leksikon* på snl.no. Hentet 22. mars 2024 fra
9. ↑  *Berühmte Fliegerinnen*;Berømte kvinnelige flygere, *cockpit.aero*
10. ↑  «Hanna Reitsch», *liberationroute.com*
11. ↑  «Hanna Reitsch», *ww2gravestone*
12. ↑  Hanna Reitsch: *Fliegen, mein Leben,* Internet Archive
13. ↑  «Hanna Reitsch», *findagrave.com*

Litteratur
----------

* Antony Beevor, *Berlin: Nederlaget 1945* ISBN 82-04-09992-4
* Robert H. Drechsler: *Hanna Reitsch. Des Ikarus' deutsche Schwester*. Wien: Verein zur Förderung Volkstreuen Schrifttums in Österreich 1980
* Rolf Italiaander: *Drei deutsche Fliegerinnen: Elly Beinhorn, Thea Rasche, Hanna Reitsch; 3 Lebensbilder*. Berlin: G. Weise 1940
* Bertold K. Jochim: *Hanna Reitsch. Die erste Testpilotin der Welt*. Rastatt in Baden: Pabel 1960
* Horst Lommel: *Vom Höhenaufklärer bis zum Raumgleiter 1935 – 1945, Geheimprojekte der DFS*, Motorbuch Verlag, Stuttgart 2000, ISBN 3-613-02072-6
* Dennis Piszkiewicz: *From Nazi test pilot to Hitler's bunker. The fantastic flights of Hanna Reitsch*. Westport (Con.) / London: Praeger 1997, ISBN 0-275-95456-0
* *Hanna Reitsch †*, i *Der Spiegel* nr. 36, 3. september 1979, side 268
* Anna Maria Sigmund: *Hanna Reitsch: Sie flog für das Dritte Reich*, in: Dies.: *Die Frauen der Nazis. II*. München: Heyne 2002, S. 179 – 225, ISBN 3-453-21172-3

Eksterne lenker
---------------

* (en) Hanna Reitsch – kategori av bilder, video eller lyd på Commons Rediger på Wikidata

Portal: Andre verdenskrig

|  |  |
| --- | --- |
| Oppslagsverk/autoritetsdata | Store norske leksikon **·** Encyclopædia Britannica **·** Brockhaus Enzyklopädie **·** Deutsche Biographie **·** Nationalencyklopedin **·** VIAF **·** GND **·** LCCN **·** ISNI **·** BNF **·** BNF (data) **·** SUDOC **·** NDL **·** NKC **·** Munzinger (iba)
 |